
I. UN CONTEXT ISTORIC SEMNIFICATIV

  

1. Două lecturi istorice diferite

 

Istoricii şi analiştii politici afirmă că există "două lecturi" ale istoriei Kosovo: una din perspectivă sârbă, alta din perspectivă albaneză.

Partea sârbă numeşte Kosovo "leagănul civilizaţiei sârbe", căminul lor cultural şi religios, încă din 1219. Biserica ortodoxă sârbă a revendicat adesea dreptul istoric asupra provinciei Kosovo. Din 1389, după lupta de la Câmpia Mierlei, regiunea a devenit pentru Serbia simbolul tragediei naţionale, fiind înfrântă de Imperiul otoman. De-a lungul secolelor, populaţia sârbă s-a retras, iar Kosovo a fost islamizat până la eliberarea sa, în 1912, în timpul primului război balcanic.

De cealaltă parte, albanezii afirmă că regiunea Kosovo face parte din naţiunea albaneză încă dinaintea venirii slavilor, în secolele VI-VII. Conform opiniei lor, ei descind din iliri, vechiul popor grec. Alungaţi de slavi spre regiunile muntoase ale Albaniei, ei au revenit în Kosovo în secolul al XVII-lea. Kosovarii albanezi consideră reuniunea Ligii albaneze din 1878 prima manifestare a mişcării lor naţionaliste. Ei apreciază că prezenţa lor majoritară de astăzi este o moştenire istorică şi, de aceea, au revendicat întotdeauna statutul de republică, iar după ridicarea autonomiei, în 1989, au început o luptă îndelungată împotriva politicii de discriminare exercitată de regimul iugoslav.

Primul război balcanic desfăşurat între 1912 şi 1913, declanşat de Serbia şi celelalte state balcanice (Muntenegru, Bulgaria şi Grecia) a dus la eliberarea de sub imperiul otoman a acestor ţări. Serbia victorioasă a recuperat o parte din Macedonia şi Kosovo. În acest context, albanezii din Kosovo, Muntenegru şi Macedonia au devenit cetăţeni ai regatului sârbilor, slovenilor şi croaţilor. În urma acestor evenimente, albanezii au fost privaţi de învăţământ şi presă în limba maternă şi multe din mişcările lor de protest au fost reprimate. După anii '30, noul Regat al Iugoslaviei a alunecat spre manifestări dictatoriale.

În timpul celui de-al doilea război mondial, Iugoslavia a fost ocupată de forţele Axei (Germania şi Italia), iar în 1941 a fost dezmembrată ca stat. În această perioadă, albanezii din Kosovo au aparţinut Albaniei care s-a aflat sub ocupaţie italiană până în 1945. La rândul său, Germania şi-a revendicat minele Trapka. În timpul ocupaţiei, mii de sârbi au fost masacraţi, din acest motiv ei declanşând o amplă mişcare de rezistenţă.

După 1945, Iugoslavia eliberată, condusă de Iosip Broz, cunoscut sub numele de Tito, a pus în aplicare un sistem federal, conceput ca o soluţie la conflictele istorice din Iugoslavia. Republica populară federativă conţinea 6 republici şi 2 regiuni: Kosovo şi Voivodina. Minorităţile naţionale au fost declarate egale cu populaţiile slave constitutive ale federaţiei. În realitate, Kosovo a rămas direct subordonată politicii centralizate iugoslave. Istoricii consemnează că puterea iugoslavă a dispreţuit problemele populaţiei albaneze suspectate de a fi în legătură cu forţele sovietice, după ruptura dintre Tito şi Stalin, din 1948.

În 1968 au apărut primele mişcări de descentralizare, iar amendamentele la Constituţia iugoslavă au ameliorat parţial situaţia albanezilor. Acestea au fost însă insuficiente, întrucât albanezii au reclamat statutul de "naţiune" nu de "minoritate naţională" şi, pentru Kosovo, statutul de a şaptea republică a federaţiei iugoslave. În 1974, noua Constituţie a Iugoslaviei a acordat provinciei Kosovo statutul de provincie autonomă, prin care s-a dispus constituirea unor instituţii şi a unei legislaţii proprii şi s-a acordat dreptul de veto asupra legilor adoptate de puterea legislativă centrală. Chiar şi în aceste condiţii, albanezii au considerat că n-au statutul independent al unei republici. În 1981, se declanşează puternice manifestaţii şi, datorită represiunilor, mulţi albanezi se refugiază.

Kosovo era considerată cea mai săracă regiune din Iugoslavia şi a fost prima victimă a reformelor liberale din anii '80 care au mărit disparităţile economice şi sociale. Ajutorul federal nu a dus la investiţii, nici la locuri de muncă suficiente datorită corupţiei şi birocraţiei ceea ce a atras nemulţumirea celorlalte republici. În 1987, Slobodan Miloşevici, aflat în plină ascensiune, pune în discuţie statutul de autonomie şi, în 1989, suprimă acest statut, instalând un regim cu puternic caracter discriminatoriu.

În concluzie, se poate afirma că în perioadele când provincia Kosovo a fost alipită Iugoslaviei, albanezii au fost confruntaţi cu un proces dificil de integrare în federaţia iugoslavă, mai ales datorită diferenţelor etno-lingvistice, religioase şi economice. Tot timpul, albanezii s-au opus statutului lor de minoritate, revendicându-l pe acela de populaţie constitutivă. S-a solicitat, de asemenea, înlocuirea termenului de "provincie" cu cel de "republică", care le-ar fi conferit dreptul la autodeterminare. În 1989, când această autonomie a fost suspendată, s-a declanşat o criză fără precedent, la baza căreia se află revendicările istorice ale sârbilor şi albanezilor din provincie. La 3 septembrie 1989 a fost declanşată o grevă generală ca semn de protest faţă de politica de discriminare aplicată populaţiei albaneze: în învăţământ, numărul orelor de curs în limba sârbă a crescut, iar programele au fost stabilite de comisii sârbeşti. A fost introdusă, de asemenea, cota înscrierilor la facultăţi, iar la Universitatea din Priştina s-a încercat "serbizarea" învăţământului. În cadrul aceleiaşi politici, au fost suprimate posturi de radio şi televiziune, ziare în limba albaneză; au fost închise locuri de cultură albaneze (muzee, teatre, edituri, studiouri de cinema). Programul iugoslav pentru Kosovo, din 1990, a întărit aceste măsuri cu altele de ordin economic. În acea perioadă s-a organizat rezistenţa albaneză şi un adevărat "sistem paralel" celui federal.

 

2. Rezistenţa albaneză din Kosovo 

a) Rezistenţa pasivă

După reforma Constituţiei din 1989, în urma căreia s-a retras statutul de provincie autonomă pentru Kosovo, s-a organizat rezistenţa pasivă albaneză clandestină, nearmată. În martie 1990, la Belgrad, a fost decretată stare de urgenţă, dar albanezii au continuat lupta pentru crearea unei "Republici Kosovo". La 26 iunie 1990, Parlamentul sârb a suspendat guvernul şi parlamentul din Kosovo. Imediat, pe 2 iulie, deputaţii albanezi au proclamat secesiunea şi de atunci a început boicotarea sistemului iugoslav (boicotarea alegerilor din decembrie 1990, a recensământului populaţiei din martie 1991, a sistemului educativ). În septembrie 1991, kosovarii albanezi au organizat un referendum clandestin, susţinând proclamarea "Republicii Kosovo". La 24 mai 1992, Ibrahim Rugova, adeptul unei rezistenţe pasive albaneze, a fost ales preşedinte al "republicii". În urma unui tur de scrutin considerat clandestin a fost ales şi un parlament dominat de Liga Democratică din Kosovo (LDK).

În urma acestor acţiuni, s-a instituit un sistem politic şi instituţional paralel al albanezilor din Kosovo. Acest sistem a fost puternic finanţat de diaspora albaneză. În mod progresiv, atitudinea albanezilor s-a radicalizat, cerând independenţa regiunii. În martie 1998, s-a produs prima sciziune în mişcarea albaneză: de o parte erau militanţii moderaţi ai Ligii Democratice din Kosovo (LDK), iar de cealaltă parte opoziţia - Armata de Eliberare din Kosovo (UCK). Ea a negat rezultatele alegerilor pentru parlamentul ilegal din Kosovo. Chiar dacă ambele părţi au fost prezente la negocierile de la Rambouillet, a persistat divizarea dintre cele două mişcări.

În timpul războiului din Kosovo, mişcarea Ligii Democratice a slăbit, iar liderul ei, Ibrahim Rugova, a trebuit să se refugieze la Roma din cauza asasinării unuia dintre principalii lideri ai mişcării. În aprilie 1999, conducerea a fost preluată de Armata de Eliberare (UCK) şi de Coaliţia partidelor de opoziţie (LBD).

b) Rezistenţa armată

Rezistenţa armată din Kosovo îşi are originea în anii '80, când, după moartea lui Tito, la 14 mai 1980, mii de manifestanţi au cerut statutul de republică pentru Kosovo. După represiunea armatei sârbe, mii de militanţi au ales exilul în Europa, mai ales în Elveţia. Este recunoscută relaţia dintre Armata de Eliberare şi mafia albaneză din Kosovo, implicată mai ales în traficul de droguri. Obiectivul acţiunilor lor era lupta armată pentru cucerirea independenţei provinciei Kosovo, dar şi crearea unei Albanii Mari care să reunească actuala Albanie, Kosovo, partea de sud-est a Muntenegrului, jumătatea vestică din Macedonia. Statele Unite ale Americii s-au opus vehement acestui proiect de punere în discuţie a frontierelor.

În februarie 1982, adepţii liderului albanez Enver Hodja fondează, în Turcia, Mişcarea pentru Republica Albaneză a Iugoslaviei (LRSHJ), de orientare marxist-leninistă care susţinea ideea unei Albanii Mari. În 1993, mişcarea îşi schimbă numele şi devine Mişcarea populară din Kosovo (LPK), foarte cunoscută diasporei din Elveţia, Germania şi Belgia, dar mai puţin populară în Iugoslavia. În Kosovo funcţiona un adevărat sistem de clanuri albaneze din care erau recrutate cadre pentru Armata de Eliberare. În februarie 1996, Armata de Eliberare din Kosovo (UCK) a publicat primul comunicat de revendicare a unui atentat într-un centru de refugiaţi sârbi, în Bosnia. Acţiunile sale s-au intensificat, dar au fost însoţite de creşterea represiunii forţelor sârbe. Criza s-a accentuat când Armata de Eliberare s-a înarmat după criza din Albania. În primăvara anului 1998, Armata de Eliberare preia controlul în centrul provinciei Kosovo ceea ce a constituit o victorie strategică deosebită pentru rezistenţa armată. Conducătorul său, Adem Demaci, se opunea lui Ibrahim Rugova. Cei doi lideri albanezi aveau acelaşi scop - obţinerea independenţei Kosovo - dar doreau s-o obţină pe căi diferite.

Analiştii au explicat orientarea populaţiei din Kosovo spre mişcarea radicală armată prin impasul rezistenţei pasive şi prin intransigenţa acţiunilor forţelor iugoslave. 

Conferinţa de la Rambouillet a consacrat statutul Armatei de Eliberare (UCK) ca organizaţie recunoscută internaţional.

După retragerea forţelor sârbeşti, la 10 iunie 1999, Armata de Eliberare (UCK) a proclamat un "guvern provizoriu" condus de Ashim Thaci şi a devenit partener de dialog pentru Misiunea Naţiunilor Unite din Kosovo (MINUK), coordonată de Bernard Kouchner, ca şi pentru Forţa Internaţională de Pace (KFOR). La 21 iunie 1999, Armata de Eliberare a acceptat principiul dezarmării pus în aplicare la 21 septembrie 1999. Conform unor date statistice, armele au mai fost păstrate de albanezii care s-au încadrat în Corpul de Protecţie Kosovo (TMK) care apărea, în mod oficial, ca forţă civilă, dar a contribuit la alungarea a 200.000 de sârbi şi ţigani şi chiar este acuzată de lichidarea unor lideri ai partidelor rivale. Analiştii politici consideră că actualele alegeri au readus la putere mişcările albaneze moderate, în special Liga Democratică (LPK), în detrimentul forţelor radicale.

 

  

II. SITUAŢIA SOCIAL-POLITICĂ ACTUALĂ

 

 

1. Administraţia internaţională în Kosovo 

Instalarea unui "protectorat internaţional" în Kosovo a avut loc în urma aplicării Rezoluţiei 1244 a Consiliului de Securitate al ONU care stabilea organizarea unei administrări internaţionale civile în Kosovo, menită a oferi populaţiei o "autonomie substanţială". Misiunea administraţiei interimare a onu în Kosovo a evoluat de la începutul ei, în 10 iunie 1999, spre un sistem de protectorat internaţional. Acordurile de pace din 2 şi 9 iunie 1999 se refereau explicit la respectarea principiilor de suveranitate şi integritate teritorială ale Republicii Federative Iugoslavia. Ulterior, Misiunea Naţiunilor Unite din Kosovo (MINUK) a exercitat puterea legislativă, executivă şi judecătorească în regiune. Bernard Kouchner, reprezentantul special al Secretarului general al ONU din acea perioadă, a supervizat patru sectoare de activitate ale noii administraţii:

· administraţia civilă, sub egida ONU;

· asistenţa umanitară, sub conducerea Înaltului Comisariat ONU pentru Refugiaţi;

· democratizarea şi crearea instituţiilor, sub conducerea OSCE;

· reconstrucţia economică, sub auspiciile Uniunii Europene.

Imediat după conflict, în situaţia generală de derivă socială şi politică din Kosovo a fost iniţiat un proces inovator de "nation building", în care au fost implicaţi etnicii albanezi. Edificarea unui Kosovo multietnic şi democratic s-a făcut prin instituirea a două structuri de guvernare de tranziţie:

· Consiliul de Tranziţie din Kosovo (Kosovo Transitional Council - KTC), organism suprem politico-consultativ alcătuit din reprezentanţii tuturor forţelor politice, etnice şi religioase;

· Structura Administrativă Interimară (Joint Interim Administration - JIAS), în cadrul căreia fiecare dintre cele 20 de ministere era co-gestionat de un administrator ONU şi de unul kosovar.

Dialogul întreprins de ONU cu toate comunităţile din regiune a consolidat poziţia moderaţilor şi a încetinit, cel puţin provizoriu, forţa centrifugă în direcţia independenţei.

În "Cadrul constituţional pentru autoguvernare provizorie", adoptat de MINUK în mai 2001, a fost stabilit principiul multietnicităţii, protecţia minorităţilor şi revenirea sârbilor evacuaţi. Se preciza, de asemenea, că parlamentul ales la 17 noiembrie 2001 nu va deţine prerogative de modificare pentru Kosovo a statutului de provincie a fostei Iugoslavii.

Pactul de încredere semnat la 5 noiembrie de noul reprezentant special al MINUK, Hans Haekkerup, şi de preşedintele iugoslav, Voislav Koştuniţa, a regarantat că parlamentul nu va putea proclama independenţa provinciei.

Din punct de vedere administrativ, la 31 ianuarie 2000 au fost stabilite cele 14 departamente administrative, fiecare fiind condus de un kosovar şi un reprezentant ONU.

Referitor la domeniul economic, primul articol al textului de la Rambouillet stabilea că "economia din Kosovo va funcţiona în acord cu principiile economiei de piaţă". Acordul de stabilizare al Uniunii Europene viza acelaşi obiectiv: introducerea mecanismelor economiei de piaţă. Misiunea ONU urma să administreze şi să utilizeze echipamentele, infrastructura şi să distribuie fondurile publice. În acest scop, a fost înfiinţată o direcţie locală a băncilor pentru a pune în mişcare un sistem bancar în regiune. Marca germană a devenit moneda oficială.

Din punct de vedere al justiţiei, a fost numit un nou corp judecătoresc şi s-a decis a nu se aplica legislaţia iugoslavă în Kosovo, ci decretele emise de MINUK.

Din perspectiva asigurării securităţii, acordul de la Kumanovo dintre forţele NATO şi cele iugoslave, din 9 iunie 1999, prevedea ocuparea provinciei de către forţele Naţiunilor Unite şi "o participare substanţială" a celor NATO în constituirea "prezenţei internaţionale de securitate". În realitate, Alianţa Atlantică a fost principala autoritate în Kosovo. Din nevoia de a asigura securitatea zonei, Kosovo a fost împărţită în cinci zone, fiecare fiind repartizată unei ţări a Alianţei (Franţa, Italia, Germania, Marea Britanie şi SUA). Ulterior, în contingentul occidental au fost introduse şi trupe ruseşti. Totuşi, administraţia internaţională nu a putut să împiedice răzbunările populaţiei albaneze, confruntările dintre fracţiuni ale UCK, dintre UCK şi forţele MINUK. De altfel, Republica Federativă Iugoslavia a denunţat la 3 noiembrie 1999, printr-un memorandum aplicarea Rezoluţiei 1244 a Consiliului de Securitate al ONU, întrucât aducea atingere sistemului militar, constituţional, juridic, economic şi financiar al Republicii Federale şi al Republicii Serbia. Memorandumul menţiona că rezoluţia violează principiul integrităţii teritoriale şi al suveranităţii, punând în situaţie de insecuritate populaţiile nealbaneze. Acordul semnat la 5 noiembrie 2001 a clarificat relaţiile dintre autorităţile iugoslave şi administraţia internaţională.

Strategia generală a ONU pentru provincia Kosovo prevedea 5 etape:

· crearea structurilor administrative, acordarea ajutorului refugiaţilor, formarea structurilor de poliţie, judiciare;

· administrarea serviciilor sociale şi transferarea lor la nivel local;

· pregătirea alegerilor;

· susţinerea unei guvernări autonome şi democratice;

· reglementarea finală a statutului provinciei Kosovo.

2. Analiştii despre situaţia actuală din Kosovo 

Comisia internaţională independentă pentru Kosovo a elaborat la sfârşitul anului 2000 un raport în urma unei analize echilibrate a cauzelor care au condus la declanşarea războiului interetnic din Kosovo. Analiza a inclus atât explicaţii ale acestui conflict, cât şi o prezentare a problemelor cu care această provincie s-a confruntat şi în timpul administrării internaţionale. Concluziile actuale ale raportului subliniază că justificările războiului ţin de viitor, nu de trecut, dacă provincia va fi uitată. Raportul arăta că statutul său a rămas încă nedecis, iar evenimentele din 11 septembrie 2001 au reordonat priorităţile comunităţii internaţionale, ceea ce ar putea duce la marginalizarea problemei Kosovo.

Pe de altă parte, în actualul context, problema independenţei provinciei ar putea ameninţa echilibrul politic din Serbia şi din zona Balcanilor, mai ales în Macedonia - menţiona raportul. Analiştii considerau, de asemenea, că întârzierea clarificării statutului provinciei, mai ales ţinând cont de situaţia politică din Macedonia, poate accentua situaţia de risc în regiune.

Un alt raport recent elaborat de Academia Internaţională pentru Pace referitor la problema Kosovo subliniază pericolul absenţei unui cadru constituţional corespunzător acordurilor de pace. Alegerile libere şi democratice nu vor duce la împlinirea dorinţei de independenţă a majorităţii, iar acest paradox va marca evoluţia viitoare - subliniază raportul. Unica soluţie pare a fi menţinerea forţelor internaţionale în regiune, care vor controla politica externă, de apărare şi justiţie, iar preşedintele MINUK va avea ultimul cuvânt în orice decizie. Această soluţie poate fi însă creuzetul confuziei şi confruntărilor viitoare, avertizează raportul.

În acelaşi timp, limitarea autonomiei reale a provinciei de către forţele internaţionale de pace face ca politica postelectorală să fie un proces dificil. Analiştii cred că se va ajunge, probabil, la varianta unei independenţe condiţionate, cel puţin pe termen scurt. Se apreciază că situaţia din provincie rămâne extrem de dificilă şi impune luarea unor decizii politice eficiente care să minimalizez posibilităţile de conflict şi acţiunile teroriste.

Fundaţia Elveţiană pentru Afaceri Mondiale - cu sediul la Washington - a studiat într-un forum special stabilizarea şi reconcilierea în Sud-Estul Europei, la 10 ani de la dezmembrarea fostei Iugoslavii. La acest forum, Zbigniew Brzezinski - renumitul politolog american - observa că Balcanii, ca şi alte zone de conflict din lume, păstrează principalele caracteristici: tensiuni etnice, religioase, economice, politice, intervenţii extreme, lansând chiar ideea "Balcanilor globali". Zona balcanică a produs mai multă istorie decât putea absorbi - observa vicepremierul sârb, Zarko Koraci - şi aceasta a dus la o "fascinaţie pentru violenţă", provocată de divizări şi secesiuni care par a fi inevitabile şi în viitor (Bosnia, Kosovo, Muntenegru, Macedonia).

Uniunea Europeană a propus perspectiva integrării continentului, dar ea pare prea îndepărtată - cum observa analistul macedonean Saso Ordanoski. În acest context, integrarea poate părea o abstracţie pentru o populaţie adâncită în subdezvoltare şi poate duce la radicalizarea atitudinii.

O dificultate majoră în calea democratizării este corupţia copleşitoare - remarca jurista americană Ruth Wedgwood care propunea mai multă fermitate în promovarea justiţiei, ordinii şi instituţiilor democratice. La acelaşi forum, politologul elveţian Wolf Linder observa că modelul democratic anglo-saxon şi regula majorităţii par a fi inadecvate şi ar putea fi înlocuite cu modelul elveţian (negocieri şi compromisuri permanente).

În concluzie, analiştii au subliniat că soluţionarea conflictelor în Balcani rămâne o problemă dificilă în condiţiile în care ura are încă rădăcini adânci, când există o adevărată "istorie a urii" în întreaga zonă.

De altfel, Kurt Spillmann - profesor al Centrului de studii strategice EPFZ - recomanda o reîntoarcere asupra istoriei din perspectivă constructivă, acceptabilă pentru toţi şi centrată pe valorile ce unesc, nu pe cele care dezbină comunităţile din provincie.

3. Poziţia Uniunii Europene referitoare la situaţia din Kosovo 

Încă de la începutul conflictului din Kosovo, Uniunea Europeană a fost preocupată de găsirea unei soluţii politice adecvate care să împiedice o catastrofă umanitară. Consiliul European desfăşurat la Berlin , în 25 martie 1999, consemna realităţile tragice din Kosovo (masivele mişcări ale refugiaţilor, în număr de peste 500.000 şi numărul mare de victime omeneşti). În Declaraţia Consiliului European se menţiona că scopul tuturor negocierilor era obţinerea unui acord asupra autonomiei în Kosovo care să fie echitabil pentru cele două părţi în conflict şi care să asigure sârbilor din Kosovo, albanezilor şi tuturor celorlalte comunităţi o perspectivă de a putea trăi în pace. Proiectul propus cu acest prilej încerca să păstreze principiul suveranităţii şi integrităţii teritoriale a Iugoslaviei şi să asigure un nivel înalt, garantat de autonomie provinciei Kosovo. Locuitorilor din Kosovo li se garanta respectarea drepturilor omului, atât la nivel individual, cât şi la nivelul comunităţilor locale, conform criteriilor europene.

În acelaşi document, regimul iugoslav era acuzat că a încălcat acordul din 2 octombrie 1986, cât şi Rezoluţia 1199 a Consiliului de Securitate ONU. În acest context, liderii europeni au considerat că, la început de mileniu, Europa nu poate accepta ca în mijlocul ei să se desfăşoare o catastrofă umanitară, crime împotriva umanităţii. Învăţămintele secolului trecut arată că ele trebuie judecate, pedepsite şi împiedicate să se repete - sublinia documentul. Principala acuzaţie revenea politicii iresponsabile a regimului Miloşevici şi se solicita schimbarea radicală a acestei politici. Încercând să evite intervenţia militară, Consiliul European chema părţile la negocieri pentru a ajunge la un acord viabil.

O altă preocupare majoră a Uniunii Europene a fost asigurarea condiţiilor pentru reconstrucţia acestei regiuni puternic marcate de război. De-a lungul desfăşurării conflictului, Uniunea Europeană a acordat, în aprilie 1999, sprijin financiar refugiaţilor, a iniţiat un embargo asupra Iugoslaviei şi a recunoscut rolul deosebit al ONU în rezolvarea acestui conflict. De asemenea, Uniunea Europeană a apreciat permanent atitudinea moderată, sacrificiile făcute de ţările vecine zonei de conflict, ca expresie a spiritului de solidaritate europeană.

În pofida eforturilor de negociere, în luna aprilie 1999 a avut loc intervenţia militară coordonată de NATO. Consiliul Uniunii Europene din 10 mai 1999 menţiona că, datorită politicii extreme şi iresponsabile a Iugoslaviei, s-a decis adoptarea unei poziţii comune, conform articolului 15 din Tratat şi adoptarea unor măsuri severe, inclusiv militare. Decizia de a acţiona la nivel comunitar a impus elaborarea unei poziţii comune care sublinia necesitatea izolării regimului Miloşevici, conform deciziilor 98/240 (PESC) şi 98/725 (PESC).

La 17 mai 1999, Poziţia comună a Uniunii Europene elabora decizia constructivă ca, în acord cu Carta Naţiunilor Unite, cu principiile şi angajamentele OSCE, precum şi ale Consiliului Europei, să aibă un rol decisiv în elaborarea şi aplicarea unui Pact de Stabilitate care să asigure prosperitatea, cooperarea şi securitatea în regiune. Scopul Pactului era acela de a oferi condiţiile necesare ca, prin cooperare, ţările regiunii să asigure stabilizarea, securitatea şi democratizarea pe termen lung. Premisa acestei iniţiative politice era aceea că procesul reconstrucţiei şi dezvoltării economice în regiune ar putea asigura stabilitatea unor relaţii durabile de bună vecinătate între ţările regiunii, între aceste ţări şi comunitatea internaţională. Pactul era menit a oferi o perspectivă concretă stabilităţii regiunii şi integrării sale euro-atlantice. În acest scop, Conferinţa asupra Europei de Sud-Est avea să mobilizeze şi alte ţări sau instituţii internaţionale interesate în desfăşurarea acestui proiect (Japonia, Canada, BERD, BEI, FMI, BM, OCDE, ONU, NATO, UEO) ca şi reprezentanţi ai unor iniţiative regionale.

Pentru a realiza procesul reconstrucţiei în Kosovo, Uniunea Europeană a adoptat, la 30 iunie 1999, Pactul de Stabilitate pentru Europa de Sud-Est. La Pact au participat, ulterior, SUA, Canada, Japonia, ONU, NATO şi alte organizaţii internaţionale pentru a contribui la pacea, securitatea şi dezvoltarea economică a regiunii. Pactul prevede o deschidere a trei mari procese:

· democratizarea şi drepturile omului;

· reconstrucţia economică, dezvoltarea şi cooperarea;

· securitatea.

Ulterior, Uniunea Europeană şi-a manifestat rolul activ, ferm în realizarea tuturor etapelor procesului de reconstrucţie în provincia Kosovo.

 

III. ALEGERILE LEGISLATIVE DIN 17 NOIEMBRIE 2001 -

MOMENT DECISIV AL EVOLUŢIEI SITUAŢIEI DIN KOSOVO

  

1. O situaţie preelectorală dificilă

În luna septembrie, prin acordul de pace din Macedonia, Armata de Eliberare din Kosovo a fost desfiinţată. În perioada iulie-august a acestui an, Forţa de pace din Kosovo (KFOR) a reţinut multe persoane suspecte a fi membre ale Armatei de Eliberare ce urmau a fi judecate. O parte dintre acestea au fost eliberate, dar altă parte a fost condamnată de un tribunal din Kosovo. Completul de judecată din Gnjilane, compus din doi judecători internaţionali şi unul local, a condamnat, pentru prima dată, 10 albanezi la închisoare. Sentinţa s-a bazat pe rechizitoriul formulat de procurorul internaţional şi pe mărturiile soldaţilor KFOR.

În cadrul unei reuniuni consacrate examinării situaţiei din provincia sârbă Kosovo, organizată la 18 octombrie 2001, cu o lună înaintea alegerilor legislative, şeful misiunii Organizaţiei pentru Securitate şi Cooperare în Europa, Daan Everts, a solicitat autorităţilor de la Belgrad să sprijine, să încurajeze participarea sârbilor la alegeri. În acest cadru s-a precizat că organizaţiile internaţionale depun eforturi pentru crearea unor condiţii de viaţă normale pentru toţi cetăţenii din Kosovo.

Reprezentantul autorităţilor sârbe şi iugoslave din Kosovo, Neboişa Ciovici, a menţionat că sârbii nu cer altceva decât condiţii normale de trai în Kosovo. Cu acelaşi prilej, liderul Alianţei pentru Viitorul Kosovo, Ramush Haradinaj, a apreciat că la dialogul dintre "majoritatea albaneză şi minoritatea sârbă" trebuie să participe şi reprezentanţi ai autorităţilor de la Belgrad.

Contrar acestor semnale, într-o scrisoare adresată omologului său american, preşedintele Iugoslaviei, Voislav Kostuniţa, avertiza că situaţia din Kosovo se degradează, afirmând că "ameninţarea terorismului în Balcani este mai mult decât reală" în condiţiile opresive actuale din Kosovo. Preşedintele american, George W. Bush, i-a răspuns preşedintelui iugoslav, tot printr-o scrisoare, cerându-i să impulsioneze pe sârbi să participe la alegerile din Kosovo. "Alegerile sunt o ocazie pentru sârbi să îşi facă auzită vocea în dezvoltarea instituţiilor civile şi în crearea unui mediu politic care să reflecte democraţia, guvernarea legii şi toleranţa etnică" - sublinia preşedintele american. Cu aceeaşi ocazie s-a exprimat speranţa că toţi cetăţenii din Kosovo vor putea trăi în pace şi într-o atmosferă de securitate, că refugiaţii vor putea reveni în provincia sârbă şi că aceasta va dispune de structuri administrative eficiente, bazate pe principiile democraţiei, după alegerile din noiembrie. "Stabilitatea şi un adevărat progres în sud-estul Europei, inclusiv în Kosovo, vor contribui în mare măsură la eforturile noastre de a combate terorismul internaţional" - a subliniat George W. Bush.

De altfel, preşedintele iugoslav, Voislav Kostunica, a prezentat un proiect de declaraţie miniştrilor federali şi sârbi, referitor la alegerile legislative din Kosovo, în care se propunea un cadru de colaborare permanentă între MINUK, KFOR şi instituţiile statului iugoslav. Documentul releva că Rezoluţia 1244 a Consiliului de Securitate al ONU pe baza căreia funcţionează administraţia internaţională din Kosovo nu este respectată. Drepturile sârbilor şi ale celorlalte grupuri etnice, mai puţin albanezii, continuă să nu fie respectate după 28 de luni de la instalarea în provincie a administraţiei interimare a ONU (MINUK) şi a forţei multinaţionale de menţinere a păcii (KFOR), aflată sub conducerea NATO - se menţiona în declaraţie. Ulterior, la 5 noiembrie s-a semnat un acord între partea iugoslavă şi administraţia internaţională.

În perioada 21-24 octombrie 2001 a avut loc o vizită a unui grup parlamentar al Consiliului Europei care a constatat că pregătirea alegerilor legislative din Kosovo este satisfăcătoare, dar în circumstanţe dificile. Grupul parlamentar şi-a exprimat încrederea că prezenţa forţelor internaţionale - civile şi de securitate - va contribui la garantarea reprezentativităţii solicitate de minoritatea sârbă. În documentul dat 

 

publicităţii cu acest prilej, se preciza că, în acest context, populaţia din Kosovo, în colaborare cu comunitatea internaţională, trebuie să se angajeze pe calea unei autonomii substanţiale şi a unei autoguvernări reale. 

2. Alegerile legislative - etapă a consolidării democraţiei

Organizarea alegerilor legislative din Kosovo a reprezentat un moment crucial pentru situaţia din Kosovo. Noul parlament va putea constitui cadrul unui dialog intercomunitar constructiv şi va permite colaborarea între toate comunităţile din Kosovo.

Viitoarea adunare legislativă din Kosovo va fi compusă din 120 de locuri, dintre care 20 sunt rezervate proporţional reprezentanţilor grupurilor minoritare: 10 pentru sârbi, 4 pentru ţigani, 3 pentru bosniaci, 2 pentru turci şi 1 pentru gorani (slavi islamizaţi). Aceste 20 de locuri constituie o modalitate de a proteja interesele comunităţilor din Kosovo.

Sistemul electoral prevăzut în Cadrul constituţional a fost considerat ca foarte avansat din punct de vedere al transparenţei, al caracterului său practic. Locurile în Adunare au fost alese prin reprezentare proporţională şi au fost alocate conform voturilor obţinute de fiecare partid, coaliţie, iniţiativă cetăţenească şi candidat independent.

Alegerile parlamentare au fost intens pregătite de organizaţii internaţionale. Organizaţia pentru Securitate şi Cooperare în Europa (OSCE) şi Consiliul Europei au organizat numeroase seminarii, proiecte de pregătire a candidaţilor pentru campania de alegeri.

De asemenea, OSCE a asistat dezvoltarea instituţiilor democratice la nivel local, a societăţii civile şi a partidelor politice din Kosovo. Pentru buna administrare civilă din Kosovo, OSCE a ajutat la identificarea nevoilor locale şi iniţierea în guvernarea de tip democratic. Institutul pentru Administraţie Civilă a fost înfiinţat în acest scop, oferind cursuri şi consiliere referitoare la exercitarea unei "bune guvernări".

Societatea civilă din Kosovo, aflată în curs de constituire, s-a aflat în atenţia misiunii OSCE care a urmărit promovarea drepturilor cetăţeneşti într-o societate multietnică stabilă.

După alegeri, ONU va continua să deţină prerogative importante ale puterii: relaţiile externe şi justiţia. Forţa NATO se va ocupa de menţinerea păcii, va asigura apărarea. După scrutinul din 17 noiembrie, Kosovo se va bucura de o autonomie sporită şi reprezentanţii ONU au garantat preşedintelui iugoslav, Voislav Kostunica, că ideea independenţei va fi respinsă. Pe 19 noiembrie, miniştrii de externe ai ţărilor membre ale Uniunii Europene au respins cererea liderului albanez, Ibrahim Rugova, de recunoaştere oficială a independenţei provinciei Kosovo.

3. Rezultatele alegerilor şi semnificaţia lor politică

OSCE a dat publicităţii rezultatele definitive ale alegerilor legislative din provincia sârbă Kosovo, soldate cu victoria Ligii Democratice din Kosovo (LDK), condusă de Ibrahim Rugova, care a obţinut 46,29% din voturi. Potrivit datelor furnizate de OSCE, pe locul secund se plasează Partidul Democratic din Kosovo (PDK) al lui Hashim Thaci, fostul lider politic al Armatei de Eliberare din Kosovo (UCK), cu 25,54% din sufragii, în timp ce Alianţa pentru Viitorul Kosovo (AAK), condusă de un alt fost lider al UCK, Ramush Haradinaj, a obţinut 7,82% din voturi, ocupând a treia poziţie.

În pofida victoriei din legislative, Liga Democratică din Kosovo a obţinut rezultate net inferioare celor înregistrate în alegerile municipale din provincia sârbă, desfăşurate în urmă cu un an, când partidul lui Ibrahim Rugova a fost preferat de 58% din alegători. În acest scop, Ibrahim Rugova urmează să poarte negocieri cu alte formaţiuni parlamentare. După alegeri, Liga Democratică nu a obţinut majoritatea absolută pentru a forma singură guvernul.

Singura formaţiune politică a sârbilor din Kosovo, Coaliţia pentru Revenire (Povratak), a reuşit să obţină 10,96% din voturile alegătorilor, urmând să deţină circa 20 de locuri în parlamentul provinciei. Alte 10 mandate parlamentare au fost rezervate altor comunităţi minoritare din Kosovo (bosniaci, turci, muntenegreni).

La primele alegeri legislative organizate de la terminarea conflictului dintre armata sârbă şi naţionaliştii albanezi au fost convocaţi 1,25 milioane de alegători. Conform datelor oferite de OSCE, rata participării a fost de 63%, cuprinzând atât alegătorii din interiorul provinciei, cât şi pe cei din restul Iugoslaviei. Albanezii au votat în proporţie de 65%, iar sârbii de 46% în Kosovo şi 57% în restul teritoriului iugoslav.

Administratorul ONU, Hans Haekkerup, a subliniat că alegerile au constituit un succes şi că toate comunităţile au participat la ele. 

Secretarul general al NATO, George Robertson, a estimat că alegerile din Kosovo reprezintă "un progres semnificativ" pe calea normalizării situaţiei din regiune. "Pentru prima dată în istoria sa, poporul provinciei Kosovo a votat în cadrul unor alegeri libere şi democratice. Alegerile oferă tuturor comunităţilor posibilitatea de a construi o societate cu adevărat democratică, multietnică şi prosperă", a menţionat George Robertson, adăugând că Alianţa Nord-Atlantică pledează pentru reinstaurarea păcii şi stabilităţii în Kosovo şi în întreaga regiune a Balcanilor.

Înaltul reprezentant al Uniunii Europene pentru Politica Externă şi de Securitate, Javier Solana, a declarat că alegerile reprezintă "o etapă decisivă pentru democraţie" în această provincie. "Maniera paşnică şi ordonată în care s-au desfăşurat aceste alegeri, precum şi înaltul nivel de participare demonstrează progresele enorme înfăptuite în Kosovo".

Analiştii politici au apreciat că rezultatele alegerilor au reprezentat o victorie clară a moderaţilor, învingătoare fiind formaţiunea politică a lui Ibrahim Rugova - Liga Democratică din Kosovo - un militant pentru democraţie şi reformă paşnică.

Kosovo oferă o demonstraţie de eficienţă a unui model de reconstrucţie - care îmbină trupe internaţionale de menţinere a păcii sub asistenţa ONU, în colaborare cu numeroase organizaţii internaţionale (OSCE, NATO, Uniunea Europeană, Consiliul Europei etc.).

Modelul de reconstrucţie a reuşit să repună în funcţiune instituţiile fundamentale în provincia Kosovo şi să asigure manifestarea rolului dominant al factorului politic în raport cu violenţa şi terorismul. 

Imediat după alegeri, reprezentantul SUA în Kosovo a cerut lui Ibrahim Rugova să formeze un guvern stabil şi eficient care să lupte împotriva violenţei şi care să apere drepturile şi proprietăţile sârbilor şi ale celorlalte minorităţi - condiţii ale abordării în viitorii ani a problemei independenţei.

Toţi analiştii au considerat că agenda politică din Kosovo implică în continuare un angajament pe termen lung al trupelor europene şi americane, construcţia democratică sub auspiciile ONU şi ale celorlalte organizaţii internaţionale.

Potrivit unui comunicat al Misiunii Internaţionale de Observare a alegerilor, concluzia este că "poporul din Kosovo este gata să îşi asume o mai mare responsabilitate în administrarea provinciei. Aceste alegeri deschid calea pentru un parteneriat mai echilibrat cu întreaga comunitate internaţională".

Alegerile din 17 noiembrie 2001 au asigurat constituirea instituţiilor reprezentative pentru toate tendinţele existente în regiune - unica soluţie pentru a restabili încrederea.

La 10 decembrie 2001 se va reuni parlamentul care va alege Preşedintele provinciei şi, ulterior, va fi numit prim-ministrul şi guvernul.

Analiştii consideră că, în următoarea perioadă, întreaga activitate politică se va concentra pe guvernare şi nu pe problema independenţei provinciei care, deocamdată, va fi amânată.

Ibrahim Rugova a afirmat că provincia Kosovo este pregătită pentru independenţă "azi sau mâine" în viitorii 3 ani.

La reuniunea miniştrilor de externe ai ţărilor membre ale Uniunii Europene, din 19 noiembrie 2001, ministrul belgian de externe, Louis Michel, a afirmat ferm la conferinţa de presă că poziţia Uniunii Europene nu s-a schimbat şi că liderii nu sprijină ideea independenţei.

Ministrul austriac al afacerilor de externe, Benita Ferrero-Waldner, a subliniat că în prezent mai importante sunt problemele economiei şi cele legate de crima organizată, condiţii absolut necesare stabilizării regiunii.

Ibrahim Rugova este candidatul favorit pentru funcţia de preşedinte al provinciei care va trebui să găsească partenerii pentru a numi prim-ministrul şi a forma guvernul.

John Menzies, reprezentantul american la Priştina, a susţinut, de asemenea, ideea cooperării între partidele reprezentante în parlament.

 

 

A N E X Ă

 

 

Cronologie generală a principalelor evenimente istorice

 

 

	1389
	Bătălia de la Câmpia Mierlei aduce sfârşitul Imperiului sârb şi cucerirea provinciei Kosovo de către Imperiul Otoman.

	1913
	În urma războaielor balcanice (1912-1913), majoritatea statelor balcanice se eliberează de sub Imperiul Otoman, iar Kosovo este integrat în Serbia.

	1918
	Kosovo face parte din noul stat iugoslav, numit Regatul Sârbilor, Croaţilor şi Slovenilor, declanşându-se, astfel, prima fază a asimilării provinciei.

	1929
	Regatul Sârbilor, Croaţilor şi Slovenilor ia numele de Regatul Iugoslaviei.

	1934
	Asasinarea Regelui Alexandru al Iugoslaviei la Marsilia, de către terorişti croaţi.

	1941
	La 6 aprilie, armata germană invadează şi dezmembrează regatul. Începe rezistenţa comunistă condusă de Iosif Broz (Tito). Unificarea Marii Albanii se realizează sub dominaţia italiană fascistă.

	1944
	Eliberarea oraşului Belgrad de sub ocupaţia fascistă.

	1945
	Tito devine prim-ministru.

	1946
	Constituţia promulgată la 31 ianuarie precizează că Republica Populară Federativă Iugoslavia conţine şase republici şi două regiuni: Kosovo şi Voivodina.

	1948
	Are loc ruptura dintre Tito şi Stalin, urmată de reconcilierea din 1955

	1965
	Începe descentralizarea sistemului iugoslav, atât la nivelul partidelor comuniste din provincii, cât şi la nivelul republicilor

	1968
	Are loc intervenţia sovietică în Cehoslovacia. Se desfăşoară violente manifestări la Kosovo, în care albanezii revendică statutul de "naţiune", nu de "minoritate naţională". Ei cer, de asemenea, ca provincia Kosovo să aibă statut de "republică iugoslavă".

	1974
	Noua Constituţie iugoslavă întăreşte drepturile republicilor şi regimurilor autonome. Kosovo dispune de statutul de provincie autonomă în interiorul Republicii Serbia, cu instituţii culturale şi politice proprii: un parlament, un guvern, o universitate.

	1980
	Decesul preşedintelui Iosif Broz Tito.

	1981
	În primăvară, zeci de mii de albanezi cer statut de republică pentru provincia Kosovo. Manifestaţiile sunt înăbuşite cu duritate.

	1986
	Slobodan Miloşevici devine preşedintele Ligii comuniste din Serbia.

	1988
	Au loc demonstraţii cu tema "Kosovo ne aparţine". S.Miloşevici îşi extinde influenţa în Voivodina.

	1989
	La 1 martie se declanşează o grevă generală şi au loc confruntări violente. Belgradul declară stare de necesitate şi trimite armata în Kosovo. 

La 23 martie, o reformă a Constituţiei limitează statutul de autonomie al provinciei Kosovo. 

La 8 mai, Slobodan Miloşevici este ales de Parlament preşedinte al Serbiei şi va fi confirmat de votul din 9 decembrie 1990.

	1990
	La 26 ianuarie, Parlamentul sârb suspendă guvernul şi parlamentul din Kosovo. La 2 iulie, deputaţii albanezi din Kosovo proclamă secesiune.

	1991
	Se desfăşoară un referendum clandestin referitor la proclamarea unei "Republici Kosovo", care a fost recunoscut de Albania. 

La 19 decembrie, Germania recunoaşte Croaţia şi Slovenia.

	1992
	Alte 11 state ale Uniunii Europene au recunoscut Slovenia şi Croaţia. 

Între 15 şi 30 mai, Consiliul de Securitate al ONU impune un triplu embargo (comercial, petrolier şi aerian) Serbiei şi Muntenegrului. 

La 22 mai, Bosnia, Croaţia şi Slovenia sunt admise în ONU, iar Republica Federativă Iugoslavia va fi exclusă. 

La 24 mai au loc alegeri în Kosovo şi Ibrahim Rugova este ales preşedinte. Alegerile sunt declarate ilegale de Belgrad.

	1993
	Rezoluţia Consiliului de Securitate al ONU decide crearea unui Tribunal Penal Internaţional pentru judecarea gravelor violări ale dreptului umanitar internaţional care au avut loc pe teritoriul ex-Iugoslaviei după 1991.

	1995
	La 21 noiembrie, la Dayton, preşedinţii sârb, croat şi bosniac semnează un acord care menţine Bosnia-Herţegovina în frontierele internaţional recunoscute şi împărţirea acestuia între Republica Srbska (RS) şi Federaţia Croato-Musulmană. Sunt ridicate sancţiunile economice aplicate Serbiei.

	1996
	Armata de Eliberare din Kosovo (UCK) revendică unele atentate cu bombă. 

În noiembrie-decembrie, puterea de la Belgrad anulează rezultatele alegerilor municipale câştigate de opoziţie la Belgrad, ceea ce provoacă ample manifestaţii de protest.

	1997
	În Kosovo, rectorul sârb al Universităţii din Pristina este grav rănit într-un atentat revendicat de UCK. Au loc manifestaţii ale studenţilor din Pristina, reprimate de poliţia sârbă.

	1998
	În regiunea Drenica au loc confruntări violente. Poliţia sârbă şi armata provoacă distrugerea a numeroase sate şi deplasarea a 250.000 de refugiaţi albanezi. 

La 22 martie, albanezii votează masiv realegerea ca preşedinte a lui Ibrahim Rugova şi un parlament, nerecunoscuţi de Belgrad. În timpul verii, au loc neîncetat confruntări între albanezi şi trupele iugoslave. 

La 15 mai are loc întâlnirea dintre S.Miloşevici şi I.Rugova sub egida mediatorului american, Richard Holbrooke. 

La 23 septembrie, Consiliul de Securitate al ONU cere retragerea forţelor sârbe, urmate de începerea negocierilor directe. În urma unor încercări de negociere şi a stabilirii unui acord la Belgrad între S.Miloşevici şi R.Holbrooke, NATO suspendă ameninţarea cu efectuarea unor raiduri aeriene. 

În decembrie, reîncep însă confruntările între forţele sârbe şi UCK.

	1999
	Grupul de contact se reuneşte la Rambouillet, pe 6 februarie, dar negocierile sunt foarte dificile. La 19 martie, vor fi reluate la Paris, dar eşuează. 

La 23 martie, Javier Solana - atunci, secretar general NATO - dă ordinul de începere a operaţiunilor aeriene asupra Republicii Federative Iugoslavia, iar bombardamentele încep a doua zi. În urma lor, mii de albanezi se refugiază în Macedonia. 

La 28 martie începe a doua etapă a bombardamentelor, iar la 27 mai Tribunalul Internaţional face public actul de acuzare împotriva lui S.Miloşevici, acuzat de "crime împotriva umanităţii" şi de violarea legilor desfăşurării războiului. 

La 1 iunie se semnează un acord militar între NATO şi statul major al forţelor militare sârbe. Conform planului G8, urmează: să se instaleze forţe internaţionale, să se întoarcă refugiaţii albanezi, să aibă loc retragerea rapidă a forţelor militare iugoslave. 

La 10 iunie, Consiliul de Securitate al ONU decide, prin Rezoluţia 1244, instalarea unei forţe internaţionale civile şi de securitate eficace în Kosovo (MINUK), precum şi stabilirea unei administraţii interimare, în cadrul căreia populaţia din Kosovo va dobândi o autonomie substanţială în cadrul Republicii Federative Iugoslavia. Forţele KFOR intră, la 12 iunie, în Kosovo. 

La 21 iunie, ASHIM THACI, primul-ministru al autoproclamatului "guvern provizoriu", şi generalul britanic MIKE JACKSON, şeful KFOR, semnează un acord de demilitarizare a Armatei de Eliberare din Kosovo.

La 29 iunie încep manifestaţiile opoziţiei din Serbia care cer alegeri anticipate. La 30 iunie, secretarul general al ONU, Kofi Annan, numeşte pe Bernard Kouchner reprezentant special în Kosovo, însărcinat să coordoneze administraţia internaţională.

La Bruxelles, la 28 iulie, se desfăşoară prima reuniune a donatorilor, care evaluează nevoile imediate de reconstrucţie la mai mult de 500 milioane de dolari, iar pe termen lung, la 2 miliarde dolari.

Mai mult de 800.000 albanezi decid să se întoarcă, în timp de 200.000 sârbi şi ţigani sunt alungaţi din Kosovo.

La 3 septembrie, marca germană devine moneda oficială în Kosovo.

Între 10.000 şi 20.000 de albanezi din UCK depun armele, iar 5.000 dintre ei se integrează în Corpurile de Proiecţie din Kosovo (TMK), care, teoretic, sunt civile. În urma acestor măsuri, comunitatea sârbă demisionează din Consiliul multietnic de tranziţie. Rapoartele confirmă exercitarea unor acte de violenţă asupra unor cetăţeni non-albanezi şi chiar albanezi moderaţi.

La 6 decembrie, rapoarte ale Înaltului Comisariat pentru Refugiaţi al ONU şi ale OSCE fac un bilanţ (tragic) al violărilor drepturilor omului în Kosovo.

La 15 decembrie, forţele MINUK şi cele 3 partide albaneze importante se întâlnesc pentru a constitui un Consiliu din 8 membri (4 din Kosovo, 4 din MINUK), care va fi prezidat de Bernard Kouchner.

Se prevede organizarea a 14 departamente administrative conduse de reprezentanţi politici locali şi ai MINUK. Sârbii n-au semnat acest acord.

	La 2 februarie, este atacat un vehicul al Înaltului Comisariat al ONU pentru Refugiaţi, care transporta 50 de sârbi. Încep confruntări violente între albanezi şi sârbi, la Mitrovica.

